MFCขายทาร์เก็ตฟันด์ต่อหลังSPOT 10S2 เข้าเป้า10%
เอ็มเอฟซีส่งกองทุนเปิดเอ็มเอฟซี สปอท 10 ซีรี่ส์ 3 เอาใจคนชอบทาร์เก็ตฟันด์เน้นลงทุนในประเทศ ตั้งเป้าหมายผลตอบแทน 10% ภายใน 1 ปี&nbsp; หลังกองทุน SPOT 10S2 เข้าเป้า
9 พ.ค. 2553

เอ็มเอฟซีส่งกองทุนเปิดเอ็มเอฟซี สปอท 10 ซีรี่ส์ 3 เอาใจคนชอบทาร์เก็ตฟันด์เน้นลงทุนในประเทศ ตั้งเป้าหมายผลตอบแทน 10% ภายใน 1 ปี  หลังกองทุน SPOT 10S2 เข้าเป้า
นายศุภกร สุนทรกิจ รองกรรมการผู้จัดการ บลจ.เอ็มเอฟซี  เปิดเผยว่า เอ็มเอฟซีได้เสนอขายทาร์เก็ตฟันด์กองทุนใหม่ คือ กองทุนเปิดเอ็มเอฟซี สปอท 10 ซีรี่ส์ 3 หรือกองทุนเปิดสปอท 10S3 มูลค่าโครงการ 1,000 ล้านบาท โดยตั้งเป้าหมายผลตอบแทนที่คืนให้ผู้ถือหน่วยลงทุนไม่ต่ำกว่า 11 บาทต่อหน่วยลงทุน หรือ 10% ภายในเวลา 1 ปี หากไม่เป็นไปตามคาดหมาย ผู้ถือหน่วยลงทุนจะมีสิทธิ์เลือกที่จะลงทุนต่อไป ซื้อหน่วยลงทุนเพิ่ม หรือขายคืนหน่วยลงทุนได้ทุกวันทำการ ตามความต้องการของผู้ถือหน่วยลงทุน โดยกองทุนกำหนดเงินลงทุนขั้นต่ำ 10,000 บาท เปิดขายครั้งแรกถึงวันที่ 13 พ.ค.นี้
"เมื่อเร็วๆ นี้เอ็มเอฟซีประสบความสำเร็จจากกองทุนเปิด SPOT 10S2 ที่สามารถถึงเป้าหมายผลตอบแทน 10% ภายในเวลาเพียง 5 เดือน 24 วัน"นายศุภกร กล่าว 
ทั้งนี้ ข้อมูลจากฝ่ายวิจัยและกลยุทธ์การลงทุนของเอ็มเอฟซีมองว่า แนวโน้มตลาดทุนในประเทศระยะสั้นยังคงได้อานิสงส์จากเม็ดเงินต่างชาติที่ไหลเข้าประเทศอย่างต่อเนื่อง แม้ปัญหาการเมืองจะผ่อนคลายลงจากการที่นายกรัฐมนตรีประกาศวันเลือกตั้งใหม่ในวันที่ 14 พ.ย.นี้ และการฟื้นตัวของเศรษฐกิจโลกจะพยุงให้นักลงทุนต่างชาติกล้าเสี่ยงเพื่อซื้อหุ้นไทยต่อไป ในขณะที่นักลงทุนสถาบันและรายย่อยมีแนวโน้มจะทยอยขายหุ้นออกไปจากระดับราคาหุ้นที่สูงเกินราคาเป้าหมายแล้ว 
สำหรับแนวโน้มตลาดหุ้นระยะปานกลางถึงระยะยาวอาจมีการปรับฐานเล็กๆ บ้าง แต่คาดว่าจะสามารถพยุงระดับ 720 จุดไว้ได้ และเอ็มเอฟซีได้ปรับเป้าหมายดัชนีตลาดหุ้นปลายปี 2553 ขึ้นเป็น 887 จุดจากเดิม 825 จุด หลังจากผลประกอบการหลายกลุ่มออกมาดีกว่าที่คาดโดยเฉพาะกลุ่มพลังงานและกลุ่มธนาคารพาณิชย์ที่ยังคงมีกำไรดีทำสถิติใหม่มาติดต่อกันหลายไตรมาสแล้ว 
นายศุภกร กล่าวว่า จากแนวโน้มที่ดีของตลาดหุ้นไทยจึงเป็นโอกาสที่จะเข้าลงทุนของกองทุนเปิด SPOT 10S3 ซึ่งมีการบริหารกองทุนแบบ Active เพื่อโอกาสในการสร้างผลตอบแทนเป้าหมายที่ตั้งไว้ โดยลงทุนในตราสารทุนที่มีปัจจัยพื้นฐานดี ตราสารหนี้ที่ได้รับการจัดอันดับความน่าเชื่อถือที่สามารถลงทุนได้ และเงินฝาก สามารถปรับเปลี่ยนพอร์ตการลงทุนตามสภาวการณ์ตลาดได้ทันท่วงที นอกจากนี้ยังเพิ่มประสิทธิภาพการบริหารกองทุนด้วยการลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีตลาดหลักทรัพย์ปรับตัวลดลง และมีโอกาสสร้างผลตอบแทนเพิ่มขึ้นในกรณีที่ดัชนีตลาดหลักทรัพย์ปรับตัวสูงขึ้น 
ทั้งนี้ ภายในระยะเวลา 1 ปี หากมูลค่าหน่วยลงทุนของกองทุนเปิด SPOT 10S3 เพิ่มขึ้นไม่ต่ำกว่า 11.30 บาทเป็นเวลา 5 วันทำการติดต่อกัน หรือเมื่อมูลค่าหน่วยลงทุนไม่ต่ำกว่า 11.30 บาทและทรัพย์สินของกองทุนเป็นเงินสดทั้งหมด ผู้ถือหน่วยลงทุนจะได้รับผลตอบแทนคืนไม่ต่ำกว่า 11 บาท โดยบริษัทจะมีการรับซื้อคืนหน่วยลงทุน และสับเปลี่ยนหน่วยลงทุนอัตโนมัติไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป แต่หากเกินระยะเวลา 1 ปีแล้วไม่เป็นไปตามคาดหมาย ผู้ถือหน่วยลงทุนจะสามารถเลือกได้สะดวกตามความต้องการว่าจะลงทุนต่อไป ซื้อหน่วยลงทุนเพิ่ม หรือขายคืนหน่วยลงทุนได้ทุกวันทำการ และหากในช่วงปีที่สองนี้ มูลค่าหน่วยลงทุนเพิ่มขึ้นไม่ต่ำกว่า 11.30 บาทก็จะสามารถเลิกกองทุนได้เช่นกัน